Вера Балева
От смачкана рекламна листовка

chitanka.info

Там —

на връхчето на света

има стая,

с пожълтели от слънчеви пръсти завеси.

И я дават под наем.

Подочух го от птиците.

Те си приказваха днеска —

на чашка вода от потока.

И разправяха още —

че в нея

звучи най-новата версия на тишината.

Че е объл таванът.

Въздухът — светъл.

А стопанинът — паяк.

И на входа люлее хамака си.

Чака.

Там — на връхчето на света:

да наемат прочутата стая —

с пожълтели от слънчеви пръсти завеси —

двама.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.